Kampanjapäällikön mukaan ryhmän nimi onkin nyt ilmeisesti Suomen kansa ensin.

Näin Paavo Väyrynen kertoi kaikkien hyötyvän hänen presidenttiydestään.

Paavo Väyryselle kelpaa myös Suomi Ensin -ryhmän tuki ja kannattajakorttien keruu. Presidentiksi pyrkivä Väyrynen kommentoi asiaa puhelimitse Brysselistä.

- Olen ilmoittanut, että kaikkien kortit kelpaavat. Kuka tahansa haluaa kortteja kerätä, niin se on mahdollista.

Suomi Ensin -ryhmittymä on hajanainen joukko maahanmuuton vastustajia. He keräsivät alun perin kannattajakortteja monista rikoksista epäillylle, Andorrassa oleskelevalle Ilja Janitskinille. Ryhmän taustaa Väyrynen ei halua kommentoida.

Suomi Ensin -ryhmittymä keräsi Väyrysen kannatuskortteja ainakin lauantaina Itäkeskuksessa Helsingissä, Iltalehti uutisoi viikonloppuna.

- Se porukkahan on ollut myllerryksessä. Nyt kyse on Suomen kansa ensin -ryhmittymän henkilöistä, jotka osallistuvat keräykseen, kertoo Väyrysen kampanjapäällikkö Seppo Hauta-aho.

Hänen tiedossaan ei vielä ole, että Suomi Ensin -ryhmä, millä nimellä nyt toimiikaan, olisi toimittanut hänelle Väyrysen kortteja.

Väyrysen väki järjestää korttien keruuseen ja presidenttikampanjaan liittyvän tiedotustilaisuuden tiistaina. Hauta-aho ei tätä ennen aio kertoa, paljonko kortteja on kasassa.

Aggressiivista hankintaa?

Suomi Ensin -ryhmittymän korttien keruun kerrottiin olevan aggressiivista Helsingissä lauantaina. Hauta-aho kumosi väitteen, että Suomi Ensin -ryhmittymä olisi suorastaan ahdistellut ohikulkijoita Itäkeskuksen Tallinnanaukiolla.

- Siellä on Itäkeskuksen vartijat vaatinut heitä poistumaan Tallinnanaukiolta, joka on käsittääkseni kaupungin aluetta. Nämä eivät ole suostuneet poistumaan ja poliisi on soitettu paikalle. Poliisit eivät antaneet heille poistumiskäskyä, Hauta-aho kertoi viikonloppuna.

Vartijoiden ja poliisin piipahdukset Suomi Ensin -ryhmittymän parissa Tallinnanaukiolla tallentuivat myös netissä julkaistuun videolähetykseen. Videon perusteella viranomaiset eivät ryhdy toimenpiteisiin, vaan antavat Marco de Witin johtaman porukan jatkaa rauhassa. De Wit tunnetaan yhtenä Suomi Ensin -ryhmittymän aktiivisimmista jäsenistä ja Janitskinin innokkaimmista tukijoista.

Seppo Hauta-aho muistuttaa, että jokainen joka haluaa kerätä kannattajakortteja Paavo Väyryselle, on siihen lain mukaan oikeutettu.

Suomi Ensin -ryhmittymän oma ehdokas Janitskin kertoi sosiaalisessa mediassa viime viikolla luopuvansa presidenttiehdokkuuteen vaadittavien kannatuskorttien keräämisestä.

Viime viikolla Paavo Väyrysen kannattajakortteja oli kerätty presidentinvaalikampanjaan noin 15 000. Presidenttiehdokkuuteen vaadittava määrä on 20 000. Tällä hetkellä keräysaikaa on jäljellä noin viikko.